Meister to Liefflande. Unsirn fruntliken grut mit ganczer gunst tovor. Ersamen, vorsichtige, leven getruwen. Alze dallinge hebbe wy von hern Cristern, hovetmane to Wyborch, by unsem dener, den wie to em gesant hadden, weddir en antwort entpfangen, alz gy in dessen ingeslotenen synir breve affschrifften lesende wol werden vornemen. Darupp wie em weddir geschreven hebben, alz gy in der affschrifft dessulven unsirs breves, ok hirinne vorsloten, lesende wol werden vornemen. Wat he uns weddir vor en antwort darupp wert schriven, werden wy gewar und sall jw denne ok wol to wetende werden. Gegeven zcu Rige des sunavendes negest vor unsir leven fruwen dage assumpcionis anno etc. xxix. Item sendet dessen ingeslotenen breff unvortogen tho Borchøø, dar is he unses antwordes wachtende upp syne breve. Adress: Den ersamen und vorsichtigen mannen, borgermeistern und rathluden unsir stadt Revall, unsirn besundern leven getruwen, dach und nacht ane zumen dandum.